**Informatīvais ziņojums par mobilo sarunu priekšapmaksas karšu lietotāju datu reģistrēšanu**

RĪGA

2016

**Ievads**

Ēnu ekonomikas apkarošanas padome 2016.gada jūnijā apstiprināja Valsts iestāžu darba plānu ēnu ekonomikas ierobežošanai 2016.-2020.gadam (turpmāk – Plāns).

Plāna 35.pasākums paredz Satiksmes ministrijai, iesaistot nozares asociācijas, uzdevumu līdz 2016.gada 31.decembrim izvērtēt iespēju un lietderīgumu ieviest tiesisko regulējumu, nosakot, ka personai iegādājoties mobilo sakaru operatoru priekšapmaksas kartes (turpmāk – Karte), noteikt par pienākumu mobilo sakaru operatoram reģistrēt šo personu identificējošus datus (piemēram, personas kodu), sasaistot tos ar konkrēto Karti. Minētā uzdevuma nepieciešamības pamatojumā norādīts, ka šobrīd Karšu lietotāji nav identificējami un šo apstākli izmanto likumpārkāpēji, sakaru uzturēšanai pamatā izmantojot tieši Kartes, kas ievērojami apgrūtina gan operatīvo darbību, gan vainīgo personu noskaidrošanu, gan noziedzīga nodarījuma izdarīšanas pierādīšanu kriminālprocesa ietvaros.

1. **Esošās sitācijas apraksts**

Lai sagatavotu izskatīšanai Ministru kabinetā pamatotus priekšlikumus par Karšu lietotāju datu obligātu reģistrāciju, tika lūgti viedokļi elektronisko sakaru komersantiem, kuri nodrošina minēto pakalpojumu (SIA “Latvijas Mobilais Telefons”, SIA “TELE2” un SIA “Bite Latvija”) un Iekšlietu ministrijai, kā arī izzināta citu Eiropas dalībvalstu pieredze minētajā jautājumā. Papildus par minēto jautājumu ir saņemti Latvijas Juristu apvienības priekšlikumi.

Kopumā no mobilajiem sakaru operatoriem saņemtā informācija liecina, ka Karšu lietotāju datu reģistrācija ir vērtējams kā atbalstāms process, it īpaši ievērojot šī pakalpojuma pieprasījuma samazināšanās tendenci, kā arī to, ka ir ieviesti tādi mobilo sakaru pakalpojumi, kurus lietot, izmantojot Karti, var tikai pēc Kartes lietotāja datu reģistrēšanas. Vienlaikus ir izteiktas bažas par administratīvā un finansiālā sloga palielināšanos gan mobilo sakaru operatoriem, gan arī galalietotājiem.

Šobrīd Kartes var iegādāties ne tikai mobilo sakaru operatoru klientu apkalpošanas vietās, bet arī mazumtirdzniecības vietās, tādās kā veikali, kioski, degvielas uzpildes stacijas, piemēram, Maxima, Rimi, Narvesen, Statoil, Elvi, Lats, Top, Aibe, kā arī VAS “Latvijas Pasts”, u.c.

Lai aktivizētu Karti var piezvanīt uz šim nolūkam paredzētu tālruņa numuru un izpildīt autoatbildētāja norādījumus, var nosūtīt īsziņu uz mobilo sakaru operatora norādīto numuru un līdz ar īsziņas saņemšanas apstiprinājumu Karte tiek aktivizēta un noteiktā limita ietvaros izmantojama mobilo sakaru pakalpojuma saņemšanai. Tādējādi, aktivizēšanas process var būt atšķirīgs atkarībā no mobilo sakaru operatora organizācijas, bet kā vienota pazīme ir atzīmējama vienkārša un ātra procedūra. Analoģiski tikpat vienkārša ir arī pakalpojuma atslēgšana, ja to izvēlas lietotājs vai arī Karte tiek atslēgta piespiedu veidā finanšu nepietiekamības dēļ no pakalpojuma sniedzēja puses.

Iepriekšminētā sistēma nodrošina plašu pieeju Karšu iegādei, kā arī vieglu pakalpojuma pieslēgšanas vai atslēgšanas mehānismu.

Kartes papildināšanu var veikt dažādi, piemēram, ar bankas starpniecību, izmantojot mobilo sakaru operatora interneta vietni, vai samaksājot veikalā un izmantojot pakalpojuma sniedzēja noteiktajā kārtībā uz saņemtā čeka esošos rekvizītus. No minētā secināms, ka dažos Kartes papildināšanas gadījumos, it īpaši izmantojot bankas pakalpojumus, Kartes lietotāja vai ar to saistītas personas (maksātājs) identifikācija ir iespējama.

Ievērojot minēto, secināms, ka kartes lietotājs pilnībā savu anonimitāti var saglabāt gadījumā, ja netiek veikta Kartes papildināšana vai papildināšana tiek veikta, piemēram, ar veikalā speciāli nopirktu čeku ar informāciju (kodu veidā), kuru nosūtot pakalpojuma sniedzējam, Karte tiek papildināta par summu, par kādu iegādāts čeks.

Pamata arguments, kas liecina par abonenta un mobilo sakaru operatoru tiesisku sadarbību, ir pakalpojuma līgumi, kuri paredz pušu saistības. Piemēram, SIA “Latvijas Mobilais telefons” līguma[[1]](#footnote-1) noteikumu 18.2.apakšpunkts nosaka, ka abonentam ir tiesības ļaut lietot pieslēguma numuru trešajām personām. Šajā gadījumā abonents ir atbildīgs par visu līgumā noteikto saistību izpildi, tajā skaitā, par noteikumu ievērošanu. Savukārt līguma noteikumi paredz ievērot normatīvos aktus, rakstiski informēt SIA “Latvijas Mobilais Telefons” par SIM kartes zādzību utt. Tā kā starp mobilo sakaru operatoru un Kartes lietotāju nav noslēgts līgums, tad gadījumā, kad numura pieslēgumu izmanto, pārkāpjot līguma noteikumus, kuri jāievēro abonentam, vai neievērojot normatīvos aktus, ir aktuāls jautājums, no kā prasīt atbildību. Jāatzīmē, ka puse, kuru var objektīvi noteikt, ir tikai mobilo sakaru operators, kas ir nodrošinājis iespēju veikt pārkāpumus, sniedzot savus pakalpojumus anonīmam Kartes lietotājam.

Savukārt SIA “BITE Latvijas” līguma[[2]](#footnote-2) noteikumi paredz, ka klients apņemas sniegt precīzus un patiesus datus par sevi, kā arī piecu darbdienu laikā tos izmaiņu gadījumā precizēt. Saprotot, ka pēcapmaksas gadījumos šie nosacījumi ir nepieciešami, kaut vai samaksas piedziņai, nav skaidrs, kā SIA “BITE Latvija” rīkosies, ja Kartes lietotājs tīklā lietos iekārtu, kas nav legāla lietošanai Latvijā, kā tas norādīts līguma 7.3.apakšpunktā, tādējādi radot zaudējumus pakalpojuma sniedzējam un trešajām personām. Lai arī SIA “BITE Latvija” ir izstrādājusi Godīgas lietošanas politiku[[3]](#footnote-3), pastāv pamatotas bažas, ka Karšu lietotājiem, kuru dati nav reģistrēti, tie ir maz saistoši.

SIA “TELE2” līguma[[4]](#footnote-4) 1.1.apakšpunkts paredz, ka “TELE2 sniedz, un Abonents lieto elektronisko sakaru pakalpojumus TELE2 un citu elektronisko sakaru komersantu elektronisko sakaru tīklos, kā arī citus pakalpojumus saskaņā ar līgumu. TELE2 sniedz, un Abonents lieto elektronisko sakaru pakalpojumus TELE2 un citu elektronisko sakaru komersantu elektronisko sakaru tīklos, kā arī citus pakalpojumus saskaņā ar līgumu” un 1.4. apakšpunkts paredz, ka “TELE2 nodrošina zīmolu “TELE2” un “Zelta Zivtiņa” elektronisko sakaru pakalpojumus, un šī līguma izpratnē un komunikācijas ar klientu procesā ar terminu “Zelta Zivtiņas elektroniskais sakaru tīkls” saprotams TELE2 elektronisko sakaru tīkls un uz to ir attiecināmi visi tiesību aktos ietvertie un uz TELE2 elektronisko sakaru tīklu attiecināmie noteikumi un prasības”. No līguma noteikumiem izriet, ka Kartes lietotājiem un abonentiem ir salīdzināmi (vienādi) noteikumi. Ievērojot to, nav skaidrs, kā praktiski Kartes lietotāji pielieto, piemēram, līguma 5.1. un 5.2.apakšpunktus, kas nosaka, ka, izmantojot SIA “TELE2” pakalpojumus ievērot šos Abonēšanas noteikumus, Līgumu un Latvijas Republikā spēkā esošos tiesību aktus un ka Abonents nedrīkst saistības, kas izriet no Līguma, pilnīgi vai daļēji nodot citām personām.

 Minētie līgumu piemēri ļauj secināt, ka, šie līgumi ir vērsti vai nu tieši vai, izmantojot “Godīgas lietošanas politiku”, “Tele2 elektronisko sakaru pakalpojumu labticīgas lietošanas noteikumus”[[5]](#footnote-5) vai “LMT pakalpojumu godīgas lietošanas principus’’[[6]](#footnote-6) uz visiem mobilo sakaru operatoru pakalpojumu lietotājiem, neatkarīgi no tā, vai šos pakalpojumus lieto abonents (reģistrēts) vai Kartes lietotājs (anonīms). Tomēr nav skaidra mehānisma, kas nodrošinātu līgumu vai labticīgu un godīgu noteikumu izpildi no lietotāju puses, līdz ar to netiek gūta pārliecība, ka uz Karšu lietotājiem attiecinātais iepriekšminētajos dokumentos nav tikai deklaratīva norma, bez juridiskās slodzes.

1. **Iesaistīto pušu viedokļi**

**Iekšlietu ministrija**

Iekšlietu ministrija[[7]](#footnote-7) ir sniegusi informāciju, ka Karšu reģistrācija pirmšķietami veicinātu noziedzīgo nodarījumu izmeklēšanu, jo tas palīdzētu apkarot ne tikai tieši ar ēnu ekonomiku saistītus noziedzīgus nodarījumus, bet arī citus smagus un sevišķi smagus noziegumus, tai skaitā arī tādus, kas saistīti ar organizēto noziedzību un terorismu, kā arī mazinātu “viltus zvanu” gadījumus. Vienlaikus norādīts, ka Iekšlietu ministrijā un tās padotības iestādēs netiek apkopoti un uzkrāti dati par noziedzīgiem nodarījumiem, kuru veikšanai tiek izmantotas Kartes, kā arī netiek apkopota informācija par finasiālajiem zaudējumiem, kas radušies minētā veida noziedzīgo nodarījumu rezultātā.

Iekšlietu ministrija vērš uzmanību, ka tikai un vienīgi Kartes turētāja personas datu reģistrēšana varētu būt nepietiekama, lai sasniegtu iepriekšminētos mērķus, jo var rasties fiktīvi priekšapmaksas kartes pircēji, kas reģistrē Karti pēc kādas personas lūguma uz sava vārda un nodod to lietošanā nezināmai personai. Līdz ar to Iekšlietu ministrija norāda, ka, veicot izmaiņas normatīvajos aktos, būtu jāparedz iespējams risinājums šādu fiktīvu Karšu reģistrēšanas notikumu samazināšanai.

 Vienlaikus Iekšlietu ministrija norāda uz risku, kas var veidoties nākotnē pēc Karšu reģistrācijas kā obligāta pasākuma ieviešanas, proti, noziedzīgu nodarījumu pastrādāšanai, iespējams, tiks izvēlēti tādi saziņas veidi, kurus izmantojot persona var palikt anonīma, jo piekļuve internetam bez reģistrēšanās to nodrošina, piemēram, ziņapmaiņa, izmantojot datu pārraidi - WhatsApp, iMessage, ChatON, Blackberry Message; IP telefonija - Viber, Skype u.c. Iekšlietu ministrija akcentē, ka sazināšanās migrācija uz interneta vidi varētu apgrūtināt operatīvo darbu, jo izsekošanas, identificēšanas un atklāšanas process sarežģītos.

 Papildus informācijai norādām Latvijas Juristu apvienības sniegtās ziņas, ka Lietuvas Republikas Iekšlietu ministrijas Informācijas tehnoloģiju (IT) un sakaru departamenta apkopotā statistika liecina, ka 2014.gadā ar Karšu starpniecību veikti 300 noziegumi, tajā skaitā krāpšanas, kas cietušajiem radījuši 242 000 eiro lielus zaudējumus.

**Mobilo sakaru operatori**

**SIA “BITE Latvija”** ir norādījusi[[8]](#footnote-8), ka Karšu lietotāju datu reģistrācija jau daļēji tiek nodrošināta, jo tiem lietotājiem, kuri vēlas izmantot mobilos sakarus ar konkrētiem tarifu plāniem, piemēram, tarifu plānu “BITE 2”, ir jāreģistrējas, norādot savu vārdu, uzvārdu un personas kodu, vienlaikus uzrādot personu apliecinošu dokumentu. Līdz ar to jau šobrīd apmēram 1/3 daļa no visiem Karšu lietotājiem ir reģistrēti. Kā norāda SIA “BITE Latvija”, obligātais pienākums reģistrēties ir tādu tarifu plānu, kas par fiksētu maksu nodrošina lietotājiem iespēju saņemt bezlimita zvanu un īsziņu pakalpojumus, izmantošanai, paskaidrojot, ka reģistrēšanās pienākums ir vērsts uz krāpšanas risku samazināšanu.

 Vienlaikus SIA “BITE Latvija” uzsver, ka reģistrēšana tiek veikta komersantam piederošā informācijas sistēmā un nebūtu lietderīgi veidot valstī vienu, kopīgu centralizētu reģistra sistēmu, kas viennozīmīgi prasīs papildu finanšu investīcijas, kā arī pagarinās Karšu lietotāju datu reģistrācijas ieviešanas termiņu. Ievērojot minēto, SIA “BITE Latvija” izsaka aicinājumu Karšu lietotāju datu reģistrēšanas nodrošināšanai izvēlēties vienkāršāko risinājumu, kas neuzliek pārmērīgu administratīvo slogu elektronisko sakaru komersantiem, kuri savu pakalpojumu sniegšanā izmanto arī Kartes, tas ir, palielināt katra mobilo sakaru operatora rīcībā esošo reģistru kapacitāti, lai nodrošinātu šobrīd nereģistrēto Karšu lietotāju datu registrāciju, neveidojot kopēju, centralizētu datu bāzi. Pēc SIA “BITE Latvija” pirmreizējām aplēsēm, lai nodrošinātu visu to Karšu lietotāju, kuri izmanto SIA “BITE Latvija” Kartes, datu reģistrēšanu, nepieciešamais laiks tehnisko darbu veikšanai ir 6 mēneši no šāda regulējuma spēkā stāšanās, paredzot finanšu izdevumus 30 tūkstošu *euro* apmērā.

 SIA “BITE Latvija” ir apliecinājusi gatavību iesviest Karšu lietotāju datu pirmreizējo reģistrāciju, ja tāds lēmums tiks pieņemts, kā arī sniegt nepieciešamo atbalstu veiksmīga normatīvo aktu regulējuma izstrādei.

 **SIA “Latvijas Mobilais Telefons”** ir sniegusi informāciju, ka konceptuāli atbalsta Karšu lietotāju datu reģistrēšanu, vienlaikus norādot, ka procesam ir jābūt pakāpeniskam un izsvērtam, lai mērķis tiktu saniegts optimālākā veidā.

SIA “Latvijas Mobilais Telefons” vērš uzmanību, ka šī brīža tendence ir samazināties Karšu lietotāju skaitam, jo mobilo sakaru operatori piedāvā pietiekami izdevīgus tarifu plānus pēcapmaksas režīmā, kas neprasa lietotāja kontroli pār saņemtajiem pakalpojumiem un sagaidāmo rēķina maksājuma apjomu. Piemēram, SIA “Latvijas Mobilais telefons” tarifu plāns “Brīvība” par fiksētu mēneša maksājumu atļauj bezlimita sarunas uz visiem sakaru tīkliem Latvijā, tādējādi lietotājam izpaliek risks maksāt papildus.

Tendence samazināties Karšu lietotājiem nav tikai Latvijā, bet arī vairumā Rietumeiropas valstu, kā norāda SIA “Latvijas Mobilais telefons” arī Francijā, Spānijā, Šveicē, Itālijā u.c.

Ievērojot minēto tendenci, kā arī to, ka Latvijā mobilo sakaru tirgus šobrīd ir sasniedzis pietiekamu piesātinājumu (mobilo sakaru pieslēgumi ir vairāk nekā 120% no iedzīvotājiem), Karšu lietotāju reģistrācijas procesa negatīvās sekas (klientu samazinājums) SIA “LatvijasMobilais telefons” ieskatā vērtējams kā nenozīmīgas.

 SIA “Latvijas Mobilais Telefons” arī prognozē, ka Karšu lietotāju datu reģistrēšana novērsīs lietotāju viedokli, ka ir nesasniedzami, neatšifrējami un tādēļ var izmantot Kartes interneta telpā “pirātiska” satura lejuplādēšanai. Šādas rīcības ierobežošana neapšaubāmi pozitīvi ietekmēs legālo uzņēmējdarbību.

 Papildus tam, balstoties uz Starptautiskās mobilo telekomunikāciju (*GSM)* asociācijas Baltajā grāmatā *(White paper on teh Mandatory Registration of Prepaid SIM Card Users, November, 2013)* par priekšapmaksas SIM kartes jeb abonenta identifikācijas moduļa *(Subscriber Identity Module)* obligātu reģistrāciju minēto, SIA “Latvijas Mobilais Telefons” norāda uz Kartes lietotāju datu reģistrēšanas iespējamajiem riskiem, kas atspoguļoti minētajā dokumentā. Piemēram, Karšu pieejamības samazināšanās, nelegālā tirgus izveide Karšu tirdzniecībai, galalietotāju bažas par privātuma aizskārumu. Tomēr vienlaikus SIA “Latvijas Mobilais Telefons” secina, ka norādītie riski ir attiecināmi uz mobilo sakaru tirgus sākuma posmu, kad uzņēmējdarbības veicināšanai ir svarīgi neuzlikt papildu administratīvos slogu. Latvijā minētais periods nav aktuāls, jo pašreizējā situācijā mobilo sakaru tirgus ir pietiekami attīstīts un piesātināts, augsts konkurences līmenis, līdz ar to Baltajā grāmatā minētie riski nav attiecināmi uz Latviju.

 SIA “Latvijas Mobilais Telefons” norāda, ka lai nodrošinātu mobilo sakaru operatoru iespējas sniegt un galalietotāju iespējas saņemt pakalpojumus, nepieciešams noteikt samērīgu pārejas periodu – 2 gadi no attiecīgā regulējuma spēkā stāšanās.

 **SIA “TELE2”** izsakot savu viedokli[[9]](#footnote-9) par priekšlikumu ieviest Karšu lietotāju datu obligātu reģistrāciju, vērš uzmanību uz vairākiem risku veidojošiem aspektiem, piemēram, nesamērīgu administratīvo izmaksu pieaugums, tidzniecības vietu skaita samazinājums, citu valstu Karšu popularitātes palielināšanās, kā rezultātā var tikt radīta situācija, kurā netiks sasniegts izvirzītais mērķis - samazināta ēnu ekonomika.

 SIA “TELE2” paskaidro, ka Karšu lietotāju datu reģistrēšanai uzņēmumam būs nepieciešams izstrādāt papildu funkcionalitāti sistēmām, turklāt pieaugs darba spēka izmaksas, jo reģistrēšana prasīs personas dokumentu pārbaudi, datu ievadi sistēmā, dokumentu arhivēšanu u.c.

 Paskaidrojot iepriekšminēto izmaksu palielinājumu, SIA “TELE2” norāda, ka, piemēram, dokumenta derīguma pārbaudei uz līguma pamata, kas noslēgts ar Iekšlietu ministrijas Informācijas centru, tiek izmantota “Nederīgo dokumentu reģistrs”, kas ir maksas pakalpojums un kas uzņēmumam, atbilstoši Ministru kabineta 2013.gada 27.augusta noteikumiem Nr.656 “Iekšlietu ministrijas Informācijas centra sniegto maksas pakalpojumu cenrādis”, veido izmaksas, kas gadā var sasniegt 108 tūkstošus *euro.* Papildus tam,aprīkojot tirdzniecības vietas ar iespēju reģistrēt Karšu lietotāju datus, prognozējamais investīciju apjoms varētu būt vairāk kā 50 tūkstoši *euro*.

 Attiecībā uz tirdzniecības vietu samazināšanos, SIA “TELE2” norāda, ka, ieviešot obligātu pienākumu reģistrēt Karšu lietotāju datus, pastāv iespēja, ka vairākums tirdzniecības uzņēmumu atteiksies no turpmākas sadarbības, jo administrēšanas izmaksu pieaugums skars arī šos tirdzniecības uzņēmumus. Tā rezultātā samazināsies tirdzniecības vietu skaits, kurās būs iespējams iegādāties Kartes un līdz ar to Karšu lietotāji būs spiesti veikt lielākus attālumus, kas vērtējams kā pakalpojuma saņemšanas ierobežojums.

 Papildus tam, SIA “TELE2” pieļauj iespējamību, ka ieviešot regulējumu, kas Latvijas mobilo sakaru operatoriem noteiks pienākumu reģistrēt Karšu lietotāju datus, pieaugs citu valstu, kurās Karšu lietotāju reģistrācija nav obligāta, popularitāte, jo Kartes var iegādāties internetā, piemēram, [www.e-bay.com](http://www.e-bay.com) vai [www.amazon.com](http://www.amazon.com), ar piegādi līdz norādītai adresei. SIA “TELE2” izsaka arī bažas, ka reģistrācija varētu veicināt tādu noziedzīgu nodarījumu kā Karšu zādzību, tādējādi veicinot ”melnā” tirgus attīstību.

 Vēl kā argumentu, kas liegs sasniegt mērķus pilnībā tikai ar Karšu lietotāju datu reģistrācijas palīdzību ir iespēja izmantot virkni citus tehnoloģisko risinājumus, kā tas jau ir norādīts iepriekšējos viedokļos.

**Latvijas Juristu apvienība**

 Latvijas Juristu apvienība ir aktīvi iesaistījusies un vairākkārtīgi[[10]](#footnote-10) sniegusi informāciju, kas pamato Karšu lietotāju datu reģistrācijas ieviešanas nepieciešamību. Latvijas Juristu apvienība norāda, ka ieviešot Karšu lietotāju datu reģistrāciju, tiktu sasniegti mērķi, ko paredz ne tikai Plāns, bet tiktu panākta virkne arī citu uzlabojumu:

1. atvieglotu krāpšanas un citu noziegumu atklāšanu un samazinātu resursu patēriņu, kas tiek veltīts mobilo sakaru pieslēgumu īpašnieku noskaidrošanai;
2. par aptuveni 70–80% samazinātu Karšu lietojumu noziedzīgo grupējumu “īslaicīgo pagaidu sakaru sistēmu” nodrošināšanai. Noziedzīgajos grupējumos līdzās zināmiem abonentu numuriem vienmēr pastāv šādas sistēmas, kuras tiek iznīcinātas pēc konkrēta noziedzīga mērķa sasniegšanas vai ātrāk, ja noziedznieki sajūt iespējamas aizturēšanas draudus;
3. nelegālo mobilo sakaru uzturēšana ieslodzījuma vietās samazinātos par aptuveni 90%, būtiski apgrūtinot notiesāto personu iesaistīšanos noziedzīgu darbību koordinēšanā;
4. veicinātu ēnu ekonomikas apkarošanu;
5. sekmētu pret valsts drošību vērstu pasākumu un terorisma novēršanu.

 Latvijas Juristu apvienība, balstoties uz praktisko pieredzi, ir secinājusi, ka Kartes kā noziedzīga nodarījuma rīks visbiežāk tiek izmantotas:

1. mantiska rakstura noziedzīgos nodarījumos, kur balss sakari un sarakste tiek izmantota uzticības iegūšanai krāpšanas gadījumos, kā arī kriminālās darbības koordinēšanai starp nozieguma dalībniekiem un līdzdalībniekiem. Latvijas Juristu apvienības veiktās aplēses liecina, ka Latvijā 5% krāpšanas gadījumu Kartes tiek lietotas naudas izvilināšanai (saziņai) tieši no personas. Kā norāda Latvijas Juristu apvienība, ir nenoliedzami, ka iespēja slēpt identitāti vistiešākajā veidā noziegumu padara latentāku un tā atklāšanai un pierādīšanai jāvelta daudz vairāk resursu. Savukārt aptuveni 15% krāpšanas noziegumu Kartes kalpo kā pagaidu sakaru līdzeklis starp krāpniekiem nozieguma sagatavošanas periodā un izdarīšanas stadijā. Pārējos 80% krāpšanas noziegumu Kartes netiek izmantotas kā nozieguma rīks krimināltiesību izpratnē, tomēr tādas bieži tiek atrastas pie noziedzniekiem aizturēšanas brīdī, kas liecina par nodomiem Karti izmantot, ar lielu varbūtību, ka tieši noziedzīgiem mērķiem.
2. pret valsts drošību vērstās darbībās, tajā skaitā viltus zvanu veikšanai, piemēram, ziņojot par sabiedriskā vietā ievietotu spridzekli, citu apdraudējumu vai nepamatoti izsaucot glābšanas dienestus.

Šādi viltus izsaukumi rada materiālos zaudējumus gan glābšanas dienestiem un policijai, gan iesaistītajiem uzņēmumiem. Saskaņā ar VAS “Latvijas dzelzceļš” publiskoto informāciju, vidēji viena veltīga trauksmes sacelšana Rīgas Centrālajā dzelzceļa stacijā uzņēmumam nodara materiālos zaudējumus 800 līdz 2000 eiro apmērā[[11]](#footnote-11). 2014.gadā Valsts policijā kopumā reģistrēti 59 zvani par neesošiem spridzekļiem dažādos objektos, bet līdz 2015.gada vidum – jau 30 veltīgu trauksmes zvanu[[12]](#footnote-12). Kā liecina publiski pieejama informācija, tad zvani par it kā dažādās iestādēs ievietotiem spridzekļiem policijā pienāk vidēji piecas reizes mēnesī[[13]](#footnote-13).

Latvijas Juristu apvienība vērš uzmanību, ka starp darbībām, kuras vērstas pret valsts drošību, ir arī tādas, kuras pašas par sevi vēl nav uzskatāmas par noziedzīgām, bet kontekstā ar citām aktivitātēm var veidot daļu no vienas kopīgas noziedzīgas pret valsts drošību vērstas darbības. Pēc Latvijas Juristu apvienības sniegtajām ziņām, Kartes izmanto konspiratīvos nolūkos un pretdarbībai valsts drošības iestāžu veiktiem pasākumiem. Piemēram, teroristisko elementu, kā arī citu valstu izlūkdienestu saziņā tiek izmantotas nevis autonomas sakaru sistēmas, jo tās nespēj nosegt visu dalībnieku pārvietošanās maršrutus, bet gan Kartes, kas šādām personām nodrošina darbību praktiski visā valsts teritorijā.

1. lai nodrošinātu ieslodzījumā esošu personu nelegālo mobilo sakaru galiekārtu darbību;

Kā īpašu problēmu Latvijas Juristu apvienība uzsver apcietinātās personas, kuras ieslodzījuma vietā atrodas drošības līdzekļa ietvaros un, kas nelegālai saziņai ar savas noziedzīgās grupas locekļiem brīvībā un ieslodzījumā, vai pat ar cietušajām personām un lieciniekiem veic, izmantojot Kartes. Minētais veicina iespēju panākt liecību maiņu un apgrūtināt kriminālprocesa gaitu. Arī jau notiesātās personas saziņai nereti izmanto Kartes. Kā norāda Latvijas Juristu apvienība, abas ieslodzīto kategorijas ar mobilo sakaru palīdzību organizē aizliegto priekšmetu un vielu piegādi uz ieslodzījuma vietu. Daļa noziedzīgo darbību tiek attālināti paveiktas tieši no ieslodzījuma vietas. Noziedzīgo grupu koordinatori (vadītāji), esot ieslodzījumā, jaunu kriminālo aktivitāšu plānošanā un koordinācijā izmanto Kartes. Saskaņā ar Latvijas Juristu apvienības aplēsēm no Karšu apjoma, kas ik gadu tiek izņemts ieslodzījuma vietās, vairāk nekā 90% ir Latvijas mobilo sakaru operatoru Kartes, bet aptuveni 3% ir citu valstu Kartes, pamatā Lietuvas un Igaunijas, retāk – Krievijas, Zviedrijas, Polijas.

1. ar ēnu ekonomiku saistīto koordinējošo sistēmu un attiecību tīklu informācijas apmaiņas nodrošināšanai;

Minētajā jautājumā Latvijas Juristu apvienība atsaucas uz Valsts Ieņēmumu dienesta (VID) Muitas policijas pārvaldes 2015. gada 13. oktobra vēstuli Nr.20.5/5755, kurā norādīts, ka “no VID Muitas policijas pārvaldes rīcībā esošajiem datiem var secināt, ka aptuveni 90% noziedzīgi nodarījumi tiek paveikti, izmantojot Kartes. Ja tiktu veikta Karšu lietotāju datu reģistrācija, tas daļēji atvieglotu VID Muitas policijas pārvaldes darbību noziedzības apkarošanā”[[14]](#footnote-14). Arī Korupcijas novēršanas un apkarošanas birojs[[15]](#footnote-15) Latvijas Juristu apvienībai ir sniedzis informāciju, ka Karšu lietotāju datu reģistrēšana varētu samazināt konkrētas personas noskaidrošanas laiku.

Ievērojot minētos apsvērumus, Latvijas Juristu apvienība secina, ka Kartes nodrošina tās lietotāja anonimitāti, tādēļ Kartes kā noziedzīga nodarījuma rīks tiek izmantotas dažādās darbībās, kas apdraud gan iedzīvotāju īpašumu un dzīvību, gan valsts ekonomisko stabilitāti un drošību un Karšu lietotāju datu reģistrācija veicinātu ne tikai noziedzīgu darījumu apkarošanu, bet arī Nacionālajā pretterorisma plāna uzdevumu izpildi, kura mērķis ir noteikt nacionālās pretterorisma sistēmas subjektu veicamos preventīvos pretterorisma pasākumus atbilstoši četriem terorisma draudu līmeņiem[[16]](#footnote-16).

1. **Citu Eiropas Savienības dalībvalstu pieredze**

 Lai nodrošinātu iespējami objektīvāku vērtējumu jautājumā par Karšu lietotāju datu regulējumu, tas ir, noteikt obligātu reģistrāciju vai nē, kā arī izzināt galvenos reģistrēšanas principus, tika aptaujātas visas Eiropas Savienības dalībvalstis. Turpmāk apkopi jautājumi un no tām dalībvalstīm, kuras atsaucās uz lūgumu sniegt informāciju, saņemtās atbildes:

*Vai valstī ir obligāta prasība reģistrēt priekšapmaksas karšu lietotājus?*

Spānija, Slovākija, Ungārija, Grieķija, Francija – obligāta prasība.

Zviedrija, Somija, Apvienotā Karaliste, Dānija, Polija – nav noteikta obligāta prasība.

*Kā notiek reģistrācija?*

Spānija, Slovākija – priekšapmaksas kartes reģistrācijas laikā lietotājam jāuzrāda pase vai personas apliecība, arī ārzemniekiem.

Ungārijā –priekšapmaksas karti var iegādāties jebkurš, bet reģistrēt var tikai, veicot personas identifikāciju.

Francijā – parasti priekšapmaksas karšu izplatītājs pārbauda klienta identitāti. Ja tas nav bijis izdarīts, tad to veic operators.

Grieķijā **–** mobilo sakaruoperators uzkrāj informāciju par visiem abonentiem (identifikācijas informāciju, kas unikāli identificē abonentu (fiziskai personai) un datus, kas identificē mobilo iekārtu).

*Ja pirms lēmuma par obligātu reģistrēšanu jau bija lietošanā nereģistrētas priekšapmaksas kartes, kāda bija rīcība?*

Spānija - neidentificētu lietotāju priekšapmaksas kartēm darbību pārtrauca pēc 2 gadiem pēc obligātās prasības stāšanās spēkā.

Slovākijā, Ungārijā - prasība reģistrēt priekšapmaksas karti ir bijusi visu laiku.

Grieķijā - likumā tika noteikts termiņš, līdz kuram bija jāreģistrē visi neidentificētie priekšapmaksas karšu abonenti. Ja nereģistrējās, tad pakalpojumu pārtrauca, neņemot vērā, ka nebija izlietots priekšapmaksas kartes resurss.

*Vai ir kādi ierobežojumi priekšapmaksas karšu iegādei (piemēram, personas vecums u.c.)?*

Spānijā - priekšapmaksas karti var reģistrēt persona, kas ir sasniegusi 18 gadu vecumu.

Slovākijā – priekšapmaksas karti var reģistrēt persona, kas ir sasniegusi 15 gadu vecumu (kad ir saņemta ID karte).

Grieķijā - saskaņā ar Grieķijā spēkā esošajiem noteikumiem personas no 14 līdz 18 gadu vecuma nevar uzskatīt par Kartes abonentiem, tos var deklarēt kā Kartes lietotājus.

Ungārija **-** bērniem līdz 14 gadiem priekšapmaksas karti var reģistrēt vecāki vai aizbildņi.

Papildus minētajam norādām arī aktuālo informāciju par citu valstu pieredzi, kuru ir sniegusi Latvijas Juristu apvienība, proti:

* + Beļģijā ir izstrādāti un tuvākajā laikā tiks pieņemti vairāku normatīvo aktu grozījumi, lai liegtu iespēju anonīmi lietot mobilo sakaru pakalpojumus, izmantojot Kartes[[17]](#footnote-17);
	+ Lietuvā tiek apspriesti normatīvo aktu grozījumi, kas arī paredz noteikt pienākumu mobilo sakaru operatoriem reģistrēt Karšu lietotāju datus;
	+ Vācijā terorisma apkarošanas pasākumu ietvaros jau ir veiktas izmaiņas normatīvajos aktos, nosakot, ka personai ir jāidentificējas, lai lietotu Kartes.

Papildus tam Eiropas valstīs mobilo sakaru operatori pakāpeniski atsakās no Karšu pakalpojumiem. Piemēram, Dānijā, kur Kartes nav jāreģistrē un tās var brīvi iegādāties, lielākā daļa tirgus dalībnieku koncentrējas uz ilgtermiņa sadarbību ar klientiem, tādēļ piedāvā tikai līgumu slēgšanu ar pēcapmaksu.

1. **Secinājumi**

Izvērtējot esošo situāciju, saņemtos viedokļus, citu valstu sniegto informāciju, jautājumā par Karšu lietotāju datu reģistrācijas mehānisma ieviešanu secināms:

1. Karšu lietotāju datu nereģistrēšana ir noziedzīgu nodarījumu, tajā skaitā arī ekonomiska rakstura noziegumu, kas uztur ēnu ekonomikas līmeni pārāk augstu, veicinošs faktors;
2. Karšu lietotāju datu anonimitāte apgrūtina operatīvo darbību, izmeklēšanu un noziegumu atklāšanu, kā arī pierādījumu iegūšanu līdz pat robežai, kas var novest pie lietas izbeigšanas bez rezultāta;
3. Nereģistrējot Karšu lietotāju datus, tiek apgrūtināta neatļautu sakaru ierobežošana un Karšu lietotāju identificēšanu ieslodzījuma vietās, tādējādi veicinot iespēju ieslodzījuma vietās esošu personu iesaistīšanos noziedzīgu nodarījumu organizēšanā;
4. Karšu lietotāji, apzinoties savas personības anonimitāti, nereti veic “viltus” zvanus, tādējādi veidojot mākslīgu noslodzi personālam, kas atbildīgs par sabiedrības drošību un veselību, kā arī rada finansiālus zaudējumus komersantiem, ja zvana saturs attiecas uz tādām sabiedriskām ēkām kā tirdzniecības centri, stacija, lidosta u.c.
5. Karšu lietotāju datu reģistrēšanai nebūtu lietderīgi veidot centralizētu reģistra sistēmu, kuras izveidei būs nepieciešamas papildu finanšu investīcijas, bet nodrošināt reģistrēšanu katra pakalpojuma sniedzēja jau esošajos reģistros, vienlaikus paredzot pietiekamu pārejas perioda termiņu;
6. Tiks radīts risks, ka samazināsies Karšu iegādes vietu skaits, tādējādi apgrūtinot iedzīvotājiem piekļuves iespējas pakalpojumam, kā arī iespējama citu valstu Karšu, kuru lietotāju dati netiek reģistrēti, izmantošanas pieaugums, kas kopumā var negatīvi ietekmēt Latvijas mobilo sakaru operatoru komercdarbību;
7. Daļā Eiropas Savienības dalībvalstu jau ir noteikta Karšu lietotāju datu obligāta reģistrācija, bet vairākās valstīs notiek vai tiek apsvērta šāda tiesību normu ieviešana, līdz ar to Kartes lietotāja datu reģistrēšanas process jau ir atzīts par preventīvu līdzekli, kas veicinātu tādu noziegumu, kas apdraud gan iedzīvotāju īpašumu un dzīvību, gan valsts ekonomisko stabilitāti un drošību, izdarīšanas ierobežošanu.
8. **Priekšlikumi turpmākai rīcībai**

Satiksmes ministrijai, sadarbībā ar iesaistītajām pusēm, tostarp arī elektronisko sakaru nozari, izstrādāt normatīvo aktu grozījumus, lai:

1. nodrošinātu, ka mobilo sakaru operatoriem ir tiesības sniegt pakalpojumu Karšu lietotājiem tikai pēc Karšu lietotāju datu reģistrēšanas;
2. noteiktu nepieciešamos reģistrēšanas nosacījumus, tādus kā, piemēram, reģistrējamo datu apjoms, personas vecums, kura var reģistrēties kā Kartes lietotājs, esošo Karšu lietotāju reģistrēšana u.c.;
3. noteiktu regulējuma spēkā stāšanās termiņu, paredzot pietiekamu pārejas periodu mobilo sakaru operatoriem atbilstošas tehniskās platformas Karšu lietotāju datu reģistrācijai sagatavošanai.

Iesniedzējs:

satiksmes ministrs U.Augulis

Vīza:

valsts sekretārs K.Ozoliņš

13.10.2016. 11:23

3806

Bankoviča 67028111

Dace.Bankovica@sam.gov.lv

1. https://static.lmt.lv/lmt/files/lmt\_pakalpojumu\_liguma\_noteikumi.pdf [↑](#footnote-ref-1)
2. http://www.bite.lv/jurists-ludza-pateikt/bites-liguma-noteikumi [↑](#footnote-ref-2)
3. http://www.bite.lv/palidziba/jurists-ludza-pateikt/godigas-lietosanas-politika [↑](#footnote-ref-3)
4. https://www.tele2.lv/ligumi-un-noteikumi/ [↑](#footnote-ref-4)
5. https://www.tele2.lv/ligumi-un-noteikumi/ [↑](#footnote-ref-5)
6. https://www.lmt.lv/lv/lmt-pakalpojumu-godigas-lietosanas-principi?fid=270 [↑](#footnote-ref-6)
7. Iekšlietu ministrijas 2016.gada 12.aprīļa vēstule Nr.1-38/982 [↑](#footnote-ref-7)
8. SIA “BITE Latvija” 2016.gada 4.aprīļa vēstule Nr.LV1140-50 [↑](#footnote-ref-8)
9. SIA “TELE2” 2016.gada 8.marta vēstule Nr.2-101/37 [↑](#footnote-ref-9)
10. Latvijas Juristu apvienības 2016.gada 20.maija vēstule Nr.176; 2016.gada 14.septembra vēstule Nr.183 [↑](#footnote-ref-10)
11. Hallo, ievietots spridzeklis... <http://www.lvportals.lv/print.php?id=271403> [↑](#footnote-ref-11)
12. http://m.lvportals.lv/visi/likumi-prakse?id=271403&size=2&size=3 [↑](#footnote-ref-12)
13. http://skaties.lv/zinas/latvija/kriminalzinas/viltus-trauksmes-par-spridzekliem-policisti-sanem-videji-piecas-reizes-menesi/ [↑](#footnote-ref-13)
14. VID Muitas policijas pārvaldes 13.10.2015. vēstule Nr.20.5/5755. [↑](#footnote-ref-14)
15. Korupcijas novēršanas un apkarošanas biroja 16.10.2015. vēstule nr.1/6671 [↑](#footnote-ref-15)
16. http://www.dp.gov.lv/lv/noderigi/publikacijas/apstiprina-nacionalo-pretterorisma-planu.art53 [↑](#footnote-ref-16)
17. <http://www.bipt.be/public/files/fr/21964/Communication_identification_utilisateurs_finals_cartes_prepayees.pdf> [↑](#footnote-ref-17)